รัฐบาลไทย-ข่าวทำเนียบรัฐบาล-ยธ. ร่วมกับสำนักงาน ปปง. แถลงความคืบคดีแชร์แม่มณีและคดีแชร์ Forex-๓D
วันอังคารที่ 12 พฤศจิกายน 2562
ยธ. ร่วมกับสํานักงาน ปปง. แถลงความคืบคดีแชร์แม่มณีและคดีแชร์ Forex-๓D
ยธ. ร่วมกับสํานักงาน ปปง. แถลงความคืบคดีแชร์แม่มณีและคดีแชร์ Forex-๓D
ในวันอังคารที่ ๑๒ พฤศจิกายน ๒๕๖๒ เวลา ๑๐.๐๐ น. ณ บริเวณโถง ๑๐๑ สํานักงาน ปปง. กรุงเทพฯ ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม พันตํารวจเอก สุชาติ วงศ์อนันต์ชัย หัวหน้าผู้ตรวจราชการกระทรวงยุติธรรม พลตํารวจตรี ปรีชา เจริญสหายานนท์ รักษาราชการแทนเลขาธิการ ปปง. และพันตํารวจเอก ไพสิฐ วงศ์เมือง อธิบดีกรมสอบสวนคดีพิเศษ ร่วมแถลงข่าวการบูรณาการในการทํางานร่วมกันระหว่างกระทรวงยุติธรรม กรมสอบสวนคดีพิเศษ สํานักงาน ปปง. เพื่อแลกเปลี่ยนข้อมูลในการดําเนินการกับทรัพย์สินรายคดีแชร์ลูกโซ่แม่มณี
สืบเนื่องจากกรณีที่มีกลุ่มผู้เสียหายเข้าแจ้งความร้องทุกข์กับพนักงานสอบสวน สถานีตํารวจภูธรเมืองอุดรธานี เพื่อเอาผิดกับนางสาววันทนีย์ ทิพย์ประเวช อายุ ๓๐ ปี ในข้อหาฉ้อโกงประชาชน หลังถูกหลอกให้ร่วมลงทุนเงินออมในลักษณะแชร์ลูกโซ่โดยใช้ชื่อแชร์เงินออมกับแม่มณี ซึ่งมีการเชิญชวนให้ร่วมลงทุน โดยอ้างว่ามีการให้ดอกเบี้ยในอัตราสูงถึงร้อยละ ๙๓ เมื่อผู้เสียหายหลงเชื่อ และโอนเงินให้กลับไม่ได้รับเงินคืนและไม่สามารถติดต่อนางสาววันทนีย์ฯ ได้ ปัจจุบันพบผู้เสียหายแจ้งความจํานวนมาก รวมมูลค่าความเสียหายกว่า ๑,๖๐๐ ล้านบาท ซึ่งต่อมาได้มีการจับกุมนางสาววันทนีย์ฯ และผู้ที่เกี่ยวข้องได้แล้ว
ว่าที่ร้อยตรี ธนกฤตฯ กล่าวว่า ปัญหาแชร์ลูกโซ่นั้น พลเอก ประยุทธ์ จันทร์โอชา นายกรัฐมนตรี ได้ให้ความสําคัญและรัฐบาลได้ยกให้เป็นวาระแห่งชาติมาตั้งแต่ปี ๒๕๖๐ เป็นหนึ่งในนโยบายเร่งด่วนของรัฐบาล ทั้งนี้ในส่วนของการเยียวยาผู้เสียหายนั้นปัจจุบันยังไม่มีกฎหมายใดๆ ที่จะสามารถเยียวยาผู้เสียหายได้ ดังนั้น ขอให้ประชาชนติดตามข่าวสารจากรัฐบาลและสื่อมวลชนอย่างต่อเนื่อง เนื่องจากมิจฉาชีพมีการเปลี่ยนแปลงรูปแบบการหลอกหลวงให้คนหลงเชื่อเสมอ และขอยืนยันว่ามาตรการในการดําเนินการกับผู้กระทําความผิดในคดีแชร์ลูกโซ่นั้น จะใช้มาตรการภาษีและกฎหมายฟอกเงินเข้าไปดําเนินการกับทรัพย์สินเพื่อเร่งนํากลับมาคืนให้ได้มากที่สุด
พันตํารวจเอก สุชาติฯ กล่าวว่า กระทรวงยุติธรรมได้จัดตั้ง “ศูนย์ยุติธรรมสร้างสุข” ตามนโยบายของนายสมศักดิ์ เทพสุทิน รัฐมนตรีว่าการกระทรวงยุติธรรม โดยบูรณาการการดําเนินงานร่วมกับหน่วยงานที่เกี่ยวข้องในการแก้ไขปัญหาความเดือดร้อนของประชาชนในด้านต่างๆ อย่างเร่งด่วนให้เกิดผลเป็นรูปธรรม และมีความรวดเร็วมากยิ่งขึ้น
พลตํารวจตรี ปรีชาฯ กล่าวว่า กรณีดังกล่าวเป็นการบูรณาการการทํางานร่วมกันระหว่างสํานักงาน ปปง. และกรมสอบสวนคดีพิเศษ กระทรวงยุติธรรม เพื่อเร่งดําเนินการกับทรัพย์สินของผู้กระทําความผิด โดยสํานักงาน ปปง. ได้รับการประสานงานจากกรมสอบสวนคดีพิเศษ กระทรวงยุติธรรม ในการใช้กฎหมายตามพระราชบัญญัติป้องกันและปราบปรามการฟอกเงิน พ.ศ. ๒๕๔๒ เพื่อดําเนินการกับทรัพย์สินของผู้กระทําความผิด ซึ่งขณะนี้สํานักงาน ปปง. ได้ดําเนินการสืบสวนและรวบรวมพยานหลักฐานที่เกี่ยวข้องกับการกระทําความผิดในรายคดีนี้แล้ว และเตรียมเสนอให้คณะกรรมการธุรกรรมพิจารณามอบหมายพนักงานเจ้าหน้าที่ เพื่อดําเนินการกับทรัพย์สินของผู้กระทําความผิดในการประชุมคณะกรรมการธุรกรรม ครั้งที่ ๑๑/๒๕๖๒ ในวันที่ ๑๘ พฤศจิกายน ๒๕๖๒ และหากคณะกรรมการธุรกรรมมีมติให้ยึดและอายัดทรัพย์สินของผู้กระทําความผิด สํานักงาน ปปง. จะดําเนินมาตรการคุ้มครองสิทธิของผู้เสียหายในคดีดังกล่าว ซึ่งผู้เสียหายสามารถมายื่นเรื่องขอคุ้มครองสิทธิได้ภายในระยะเวลา ๙๐ วัน นับจากวันที่ประกาศในราชกิจจานุเบกษา ทั้งนี้ ผู้เสียหายสามารถติดตามข่าวสารความคืบหน้าในการดําเนินการกับทรัพย์สินในคดีนี้ผ่านทางเว็บไซต์สํานักงาน ปปง. www.amlo.go.th หรือที่สายด่วน ปปง. ๑๗๑๐
พันตํารวจเอก ไพสิฐฯ กล่าวว่า คดีดังกล่าวนายสมศักดิ์ เทพสุทิน รัฐมนตรีว่าการกระทรวงยุติธรรมได้มอบหมายให้กรมสอบสวนคดีพิเศษเร่งดําเนินการ ซึ่งกรมสอบสวนคดีพิเศษได้รับคดีเป็นคดีพิเศษที่ ๑๕๐/๒๕๖๒ และได้แจ้งให้ผู้เสียหายเข้ามายื่นเรื่องร้องทุกข์ที่กรมสอบสวนคดีพิเศษและผ่านระบบ QR Code ซึ่งพบว่ามีผู้เสียหายเข้ามายื่นเรื่องร้องทุกข์จํานวน ๔,๘๕๖ ราย และมูลค่าความเสียหายรวม ๑,๕๘๔,๙๓๘,๘๙๐.๒๐ บาท กรมสอบสวนคดีพิเศษจึงได้เร่งดําเนินการกับคดีนี้โดยเร็วที่สุด เนื่องจากมูลค่าความเสียหายสูงหากล่าช้าอาจมีการยักย้ายถ่ายเททรัพย์สินได้ ทั้งนี้ได้ประสานงานกับสํานักงาน ปปง. ในการใช้กฎหมายตามพระราชบัญญัติป้องกันและปราบปรามการฟอกเงิน พ.ศ. ๒๕๔๒ เพื่อดําเนินการกับทรัพย์สินของผู้กระทําความผิดต่อไป